-मुख्यमंत्री शिवराज सिंह चौहान के दिन लगता है इस समय कुछ ठीक नहीं चल रहे। तभी तो किसान आंदोलन और उसे डील करने को लेकर वे पहले ही आलोचना के केंद्र में थे अब उनके द्वारा किया गया उपवास उनके गले की फांस बन रहा है। मुख्यमंत्री ने जब उपवास की शुरुआत की थी तब ही खबर थी कि भाजपा आलाकमान किसानों के मसले को ठीक ढंग से हैंडिल न करने, एक करोड़ का मुआवजा देने तथा उपवास के निर्णय से नाराज है। इसके बाद मृतक किसानों के परिवार को उपवास स्थल पर बुलाने के लिए भी सरकार की आलोचना हुई।यह बात किसी के गले नहीं उतरी कि जिन किसान परिवारों के सदस्य पुलिस गोली से मरे, उनके घर जाने की बजाय उन्हें भोपाल मंच पर लाया गया सिर्फ ये दिखाने के लिए कि देखिए ये पीड़ित किसान मुख्यमंत्री से उपवास तोड़ने का आग्रह करने आए हैं। सरकार का यह दांव उस समय उलटा पड़ गया जब एक राष्टÑीय न्यूज चैनल ने पीड़ित परिवारों के घर जाकर बात की और खुलासा किया कि मुख्यमंत्री का उपवास पर बैठना और इसके बाद उठना सब फिक्स था। किसान आंदोलन हालांकि अब शांत है पर कांग्रेस ने इस मुद्दे को लेकर प्रदेश व्यापी मुहिम शुरू कर दी है। दूसरी तरफ मुख्यमंत्री किसान आंदोलन और उपवास के बाद हुए डैमेज को कंट्रोल करने में जुट गए हैं। इसकी शुरुआत उन्होंने दिल्ली जाकर पार्टी नेताओं से मिलकर की है।
0 अपने बिगाड़ रहे भाजपा का खेल....
-भाजपा और उसकी सरकार किसानों, व्यापारियों, कर्मचारियों आदि के आंदोलनों की वजह से इस समय वैसे भी बैकफुट पर है, इसके साथ पार्टी के अपने भी नेतृत्व की नींद उड़ाए हुए हैं। पहले कुछ नेताओं के आपराधिक वारदातों में शामिल होने की खबर से पार्टी का नुकसान हुआ, इसके बाद पार्टी नेता आपस में झगड़कर नेतृत्व की किरकिरी करा रहे हैं। इनमें गौरीशंकर बिसेन जैसे वरिष्ठ मंत्री अव्वल हैं जो आए दिन कोई न कोई ऐसा बयान देते हैं जिससे पार्टी नेता असहज होते हैं। पहले वे पार्टी के सांसद से झगड़ने के कारण चर्चा में थे और फिर उन्होंने किसान नेता शिवकुमार शर्मा कक्का जी को असमाजिक तत्व कह दिया। इनके अलावा और भी कई शहरों से नेताओं के बीच आपसी विवाद एवं अंतर्कलह की खबरें लगातार आ रही हैं। पार्टी ऐसे मामलों में सफाई देते परेशान है। भाजपा के एक पदाधिकारी का कहना था कि यदि पार्टी अनुशासन को सख्ती से लागू नहीं किया गया तो भविष्य में ये झगडेÞ पार्टी के लिए भारी पड़ सकते हैं। उनका कहना था कि कांग्रेस का कबाड़ा करने में ऐसे आपसी झगड़ों की कम भूमिका नहीं रही।
0 छवि बदलने की कोशिश में दिग्गज....
-कांग्रेस में पार्टी के दो दिग्गज अपनी छवि बदलने के लिए बेताब हैं। इनमें एक हैं राजा दिग्विजय सिंह तो दूसरे महाराज ज्योतिरादित्य सिंधिया। दिग्विजय को मप्र में कांग्रेस को खत्म करने का जनक माना जाता है। मुस्लिम तुष्टिकरण की राजनीति की वजह से वे हिंदुओं के बीच खलनायक के तौर पर देखे जाते हैं। राष्टÑीय स्तर पर भी कांग्रेस को उनके बयानों की वजह से खासा नुकसान हुआ है। हालात यह है कि कांग्रेस का कोई प्रत्याशी उन्हें अपने क्षेत्र में प्रचार के लिए बुलाना नहीं चाहता। मुख्यमंत्री शिवराज सिंह चौहान के जवाब में नर्मदा यात्रा की उनकी योजना से लगता है कि वे अपनी छवि बदलने को लेकर बेताब हैं। इसमें उन्हें कितनी सफलता मिलती है यह समय बताएगा। दूसरे, ज्योतिरादित्य चूंकि सिंधिया परिवार के महाराज हैं इसलिए जनता के साथ उनका एक फासला रहता है। भोपाल में सत्याग्रह करके उन्होंने महाराज की अपनी छवि बदलने की कोशिश की है। सत्याग्रह स्थल पर साधारण खटिया में बिना एसी, कूलर के लेटना, देर रात तक किसानों के बीच बैठकर बतियाना, उनके साथ बैठकर भोजन करना आदि को महाराज की छवि बदलने की दिशा में प्रयास माना जा रहा है। सोशल मीडिया में इस बात की खूब चर्चा भी रही कि किसान के बेटे मुख्यमंत्री के लिए सर्वसुविधायुक्त कक्ष तैयार हुआ जबकि महाराज साधारण व्यक्ति की तरह रहे। सिंधिया ने पत्रकारों से बातचीत में कहा भी था कि मुझे मेरी विरासत से न जोड़ें, मैं सिर्फ ज्योतिरादित्य हूं और अच्छा-बुरा जो भी हूं अपनी मेहनत से कमा रहा हूं। उनकी इस कोशिश पर भी सबकी नजर है।
0 नेतृत्व हासिल करने नेताओं में होड़....
-इस बात से कोइ इंकार नहीं कर सकता कि किसान आंदोलन ने कांग्रेस को जनता के बीच जगह बनाने के लिए जमीन दी है। दूसरी वजहों से समाज के अन्य कई वर्ग भी इस समय भाजपा से नाराज हैं। यह स्थिति कांग्रेस के अनुकूल कही जा सकती है। अपने-अपने स्तर पर कांग्रेस के नेता मैदान में उतरने की कोशिश में भी हैं पर अनुकूल स्थिति का लाभ कांगे्रस उठा सकेगी, इसे लेकर लोगों को संदेह है। क्योंकि कांग्रेस में प्रदेश का नेतृत्व हासिल करने के लिए होड़ थमने का नाम नहीं ले रही है। सभी नेता अपने अपने ऐजेंडे व कार्यक्रमों के साथ मैदान में उतर रहे हैं। ज्योतिरादित्य ने किसानों को लेकर सत्याग्रह किया तो दिग्विजय सिंह ने सोनिया गांधी को पत्र लिखकर नर्मदा यात्रा की अनुमति मांग ली। कमलनाथ अपने कार्यक्रम के साथ मैदान में उतरने की तैयारी में हैं। प्रदेश अध्यक्ष अरुण यादव एवं नेता प्रतिपक्ष अजय सिंह ने अपनी अलग जोड़ी बना ली है और अपने कार्यक्रमों के साथ वे प्रदेश का दौरा कर रहे हैं। अर्थात कांग्रेस किसी सामूहिक कार्ययोजना के साथ मैदान में नहीं हैं। इसी खींचतान की बदौलत कांग्रेस अब तक भाजपा को चुनौती नहीं प्रस्तुत कर पाई और यही हाल रहे तो आगे भी यह काम कठिन होगा। नेताओं को यह बात समझना होगी कि चुनौती प्रस्तुत करने के लिए पहली जरूरत है कांग्रेस नेताओं को एकजुट दिखना।
0 सिंधिया के हरवंश बन रहे गोविंद....
-कांग्रेस को लंबे समय से एक अदद ऐसे नेता की जरूरत है जो स्वर्गीय हरवंश सिंह की कमी पूरी कर सके। हरवंश सिंह पार्टी के अच्छे प्रबंधक थे और समन्वयक भी। उनकी पहुंच पार्टी में हर गुट के नेता तक थी और सभी उनका सम्मान करते थे। ज्योतिरादित्य सिंधिया के सत्याग्रह के दौरान पूर्व विधायक गोविंद सिंह में हरवंश सिंह के लक्षण दिखाई पड़े। हालांकि उन्हें पार्टी का नहीं ज्योतिरादित्य का हरवंश कहें तो ज्यादा ठीक होगा। गोविंद ने सत्याग्रह के प्रबंधन का काम बखूबी निभाया, मीडिया को मैनेज करके रखा और सबसे महत्वपूर्ण पार्टी के अन्य नेताओं के साथ समन्वय बनाने में भी प्रमुख भूमिका निभाई। यही वजह है कि ऊपर से देखने में भले लगे कि सिंधिया की वजह से पार्टी का हर नेता सत्याग्रह में शामिल हुआ पर इसके पीछे गोविंद की भूमिका कम नहीं रही। ऐसे कामों के लिए आने वाले समय में गोविंद कांग्रेस के लिए लाभदायक साबित हो सकते हैं।